Informācija medijiem

2021. gada 13. septembrī

**“Dizaina pastaigas: Laikmeta izaicinājumi” laikā meklēs risinājumus dzīvei pandēmijā**

**1. oktobrī Rīgā norisināsies Dizaina pastaiga. Tā ir tradīcija, kas aizsākās pagājušajā gadā. Vienas dienas garumā pastaigas pieturpunktos tās dalībniekus sagaidīja dizaineri un nozares pārstāvji, lai stāstītu par savu radošo darbu un vidi. Šogad Dizaina pastaigas virsuzstādījumu noteikusi Pasauli skartā pandēmija –** **pasākumā, piecos pieturpunktos, tostarp divās darbnīcās, kopā ar dažādu jomu ekspertiem tiks meklētas atbildes, kā ar dizaina palīdzību organizēt vidi un procesus, lai mazinātu pandēmijas ierosinātus ekonomiskus un emocionālus zaudējumus.**

Dizaina pastaigu organizē SEGD Riga Chapter un dizaina birojs H2E. Tās mērķis šogad ir sniegt praktiskus piemērus un priekšlikumus, kā publiskas vietas padarīt epidemioloģiski drošas. Dizaina pastaigas ietvaros būs iespēja apmeklēt divas eksperimentālas darbnīcas un kopā piecus pieturpunktus, kuros speciālisti dalīsies savā pieredzē par publiskās vides pielāgošanu pandēmijas laika noteikumiem. Pasākumos tiks skartas tādas tēmas, kā izglītība, publiskā telpa, pilsētvides plānošana, droša darba vide u.c.

Programmā:

* Dizaina pastaiga **“Rainis un Aspazija: sapnis vs. realitāte”,** Raiņa un Aspazijas māja,
* Eksperimentālā dizaina darbnīca **“Drošas publiskās telpas vadlīnijas Covid-19 laikā”**, Raiņa un Aspazijas māja,
* Lekcija un diskusija **“Pilsētvides plānošanas paradigmas maiņa saistībā ar COVID”,** ALPS ainavu darbnīca,
* Seminārs **“Mācību procesa dizains COVID pasaulē”**, Lielvārds Kompetences centrs,
* Seminārs **“Cilvēkcentrisks ofiss”**, interjera salons Krassky,
* Eksperimentālā dizaina darbnīca “**Noteiktība nenoteiktībā”,** dizaina birojs H2E.

Līdzīgi kā pērn, šogad galvenie pasākuma formāti ir semināri, pastaigas, diskusijas, taču jauninājuma – darbnīcu uzdevums būs eksperimentu veidā radīt universāli izmantojamus risinājumus. Uzsvars tiks likts uz to, kā organizācijai būt gatavai ātri reaģēt mainīgajā epidemioloģiskajā situācijā un pilnvērtīgi turpināt savu darbību, kā apmeklētājiem un klientiem radīt pārliecību par drošu vidi, kā veidot telpas iekārtojumu un kādus materiālus izvēlēties, kādi ir tehnoloģiskie risinājumi, kas nodrošina minimālu kontaktu ar virsmām un saskarsmi ar publiskās telpas personālu. Šādas darbnīcas ar pieredzējušu speciālistu piedalīšanos ir nepieciešamas, jo tās spēs efektīvā veidā radīt konkrētus priekšlikumus drošas publiskās telpas organizēšanā. Turklāt tādā veidā ir iespējams efektīvāk nonākt pie publiskās telpas dizaina kvalitātes uzlabošanas un veicināt tās ieviešanu.

“Mūsu laikmeta izaicinājums – Covid-19 pandēmija, neapšaubāmi ir ieviesusi būtiskas korekcijas visu mūsu dzīvēs un liek meklēt labākos ceļus fiziskās un mentālās labbūtības nodrošināšanai. No dizaineru perspektīvas raugoties, šobrīd mēs dizainējam nezināmajam. Tādēļ mēs iesaistām plašāku sabiedrību, kad tiek definēti jauni sociālie paradumi, normas un stratēģijas. Dizaina pastaiga šogad pavērs ieskatu radošā dizaina procesā un parādīs iespējas, kuras var sniegt starpdisciplināras komandas darbs. Tā būs profesionāļu dalīšanās ar informāciju par dažādu scenāriju pielietošanu praktiskajā dzīvē, kas balstīta pamatojumos un analīzē,” skaidro **Dizaina pastaigas organizatore, H2E vadošā dizainere Ingūna Elere.**

Reģistrēšanās maksa uz katru notikumu 10 eiro. Vairāk informācijas, kā arī reģistrācija portālā [www.bezrindas.lv](http://www.bezrindas.lv). Dizaina pastaigu organizē SEGD Riga Chapter un dizaina birojs H2E. Projekts īstenots Valsts kultūrkapitāla fonda mērķprogrammas “KultūrElpa” ietvaros, ar Valsts kultūrkapitāla fonda un Rīga domes atbalstu. Informatīvie atbalstītāji: sabiedrisko mediju portāls LSM.lv.

Pasākums paredzēts personām, kas ir vakcinētas pret Covid-19 vai to pārslimojušas. Apmeklējot pasākumu, jāuzrāda derīgs Covid-19 sertifikāts, kas apliecina, ka apmeklētājs (tai skaitā bērns) ir pabeidzis pilnu vakcinācijas kursu pret Covid-19 vai pārslimojis Covid-19 pēdējo 6 mēnešu laikā. Sertifikātu iespējams lejupielādēt vietnē [www.Covid19sertifikats.lv](http://www.Covid19sertifikats.lv). Apmeklējot pasākumu, obligāti jāuzrāda personu apliecinošs dokuments, personalizēta biļete un derīgs sertifikāts.

**Par SEGD Riga Chpater:**

“SEGD Riga Chapter” 2020. gada sākumā izveidoja dizaina birojs “H2E”, atsaucoties uz starptautiskās bezpeļņas organizācijas SEGD uzaicinājumu. Tā mērķis ir veicināt Latvijas dizaina attīstību un atpazīstamību lokālā un starptautiskā līmenī. Viens no galvenajiem “SEGD Riga Chapter” uzdevumiem ir veidot pieredzes apmaiņas un izglītojošus pasākumus dizaina jomas profesionāļiem un interesentiem, un veicināt diskusiju par kvalitatīvu dizainu plašākā sabiedrībā, radot augstvērtīgu dizaina pieprasījumu.

SEGD visā pasaulē apvieno vairāk kā 2000 biedrus, kuru vidū ir arhitekti, grafikas dizaineri, interjera dizaineri, industriālie un digitālie dizaineri, zīmola un pieredzes veidotāji, ražotāji un mācībspēki.

**Sekojiet mums:**

Facebook: @SEGDRigaChapter

Instagram: @SEGDRigaChapter

Twitter: @SEGDRigaChapter

**Informāciju sagatavoja:**

Gita Deniškāne

SEGD Riga Chapter komunikācijas konsultante

M:+371 29890433

E: gita.deniskane@h2e.lv

**Saziņai par sadarbību un biedra statusa iegūšanu:**

Dagnija Balode

SEGD Riga Chapter Lead

M: +371 25998457

E: dagnija@h2e.lv

www.segd.org

www.h2e.lv

facebook.com/h2e.lv

instagram.com/designstudioh2e

**“Dizaina pastaigas: Laikmeta izaicinājumi” programma:**

1. **Raiņa un Aspazijas māja**

**10.00–13.00**

Eksperimentālā dizaina darbnīca

**Drošas publiskās telpas vadlīnijas Covid-19 laikā**

Raiņa un Aspazijas māja, Baznīcas iela 30

Annija Sauka, Latvijas Nacionālā mākslas muzeja Komunikācijas un izglītības darba nodaļas vadītāja.

Mārtiņš Priedītis, uzņēmuma “REVERIE Trading Group” vadītājs.

Ingūna Elere, dizaina biroja “H2E” līdzdibinātāja un vadošā dizainere.

Pasākuma pirmajā daļā Annijas Saukas pieredzes stāsts par droša muzeja apmeklējuma veidošanu pandēmijas apstākļos, jēgpilnas sarunas uzturēšanu ar sabiedrību digitālajā vidē, un galvenajiem sacinājumiem no muzeja darba aizkulisēm. Drošas publiskas telpas kontekstā Mārtiņš Priedītis demonstrēs tehnoloģiskos risinājumus un Ingūna Elere sniegs galvenās atziņas par saprotamas informācijas pasniegšanu.

Darbnīcas laikā dalībnieki tiks vedināti uz pārdomām par skaidru komunikāciju, drošu fizisko telpu, esošajai situācijai piemērotiem pakalpojumiem un digitālās vides iespējām. Kopā diskutējot un darbojoties, tiks radīts praktisks un noderīgs rīks līdzņemšanai – vadlīniju saraksts jeb *Checklist,* kas pielāgojams dažādām institūcijām un scenārijiem.

**9.00–9.45**

**14.00–13.45**

Dizaina pastaiga

**Rainis un Aspazija: sapnis vs. realitāte**

Raiņa un Aspazijas māja, Baznīcas iela 30

Kad Rainis un Aspazija 1920. gadā atgriežas atpakaļ no Šveices Rīgā, viņus sagaida pavisam cita realitāte kā iepriekš izsapņota. Raiņa un Aspazijas dzīvoklis, viņu personīgā bibliotēka cauri laikiem piedzīvojusi sava veida pārdzimsanu, lai ļautu muzejam stāstīt stāstu par Raiņa un Aspazijas mājām, vietu kur atgriezties. Ekskursijas laikā pieskarsimies arī  tēmām – pandēmijas laika memoriālais muzejs, jaunas darba formas, komunikācijas nianses, mācības.

Vada muzeja speciālisti Ieva Aizpure un Raimonds Ķirķis.

1. **Alps ainavu darbnīca**

**12.00–13.30**

Lekcija un diskusija

**Pilsētvides plānošanas paradigmas maiņa saistībā ar COVID**

Alps ainavu darbnīca, Sporta iela 2

Pasākums būs LV un ENG valodās

ALPS ainavu darbnīca un "IE.LA inženieri" kopā ne tikai dala biroja telpas, bet nereti "pastaigājas" kopā arī projektos. Lekcijā un diskusijā dalīsimies ar pārdomām, par plānošanas paradigmas maiņu saistībā ar COVID-19, ko varam un vai vajag mācīties, vai un cik esam spējīgi adaptēties jaunajām pārmaiņām? No plānošanas līdz dizaina instrumentiem.

Marc Geldorf, arhitekts un urbānists no Beļģijas ar lielu pilsētplānošanas un urbānā dizaina pieredzi Nīderlandē, Beļģijā un Latvijā, runās par sociālo labbūtību un veselību pilsētvides plānošanas kontekstā.

Interaktīva diskusija komandās, kuru moderēs Viesturs Laurs, transporta infrastruktūras plānotājs un uzņēmuma "IE.LA inženieri" vadītājs.

1. **Lielvārds Kompetences centrs**

**16:00–17.30**

Seminārs

**Mācību procesa dizains COVID pasaulē**

Lielvārds Kompetences centrs, Baznīcas iela 20/22

2020. gads parādīja, ka vajadzības gadījumā izglītības nozare spēj ātri reaģēt un pielāgoties ārkārtas situācijai. Vēl vairāk – tieši pateicoties pandēmijai, tika īstenots labs grūdiens digitālo prasmju un mācīšanās pieredzes paplašināšanā. Jaunā pasaule pieprasa spēju turpināt darbu augstas nenoteiktības apstākļos, tāpēc zināšanas par to, kā domāt par skolotājam un skolēniem ērtu mācību procesu, integrējot metodes, telpu un tehnoloģijas, kļuvušas svarīgākas nekā jebkad agrāk. Par to visu tiks runāts šai tēmā veltītā seminārā.

Andris Gribusts, izglītības uzņēmuma “Lielvārds” vadītājs

1. **Krassky**

**17:00–18:30**

Seminārs

**Cilvēkcentrisks ofiss**

Krassky, Duntes iela 3

Kā izveidot maksimāli drošu, pievilcīgu un iedvesmojošu darba vidi, lai darbinieks vēlētos nākt uz biroju arī pandēmijas apstākļos?

Aigars Zelmenis, KRASSKY vadītājs. Pēteris Ponnis, KRASSKY gaismu arhitekts

1. **Dizaina birojs H2E**

**16:00–18:30**

Eksperimentālā dizaina darbnīca

**Noteiktība nenoteiktībā**

dizaina birojs H2E, Vīlandes iela 1-13

Kā pandēmija noteikusi mūsu dzīves telpu un paradumus? Ko var sniegt efektīva, eksperimentāla pilsētvides komunikācija un dizaina risinājumi, lai veidotu epidemioloģiski drošu vidi?

Darbnīcas ievaddaļā tiks sniegts sociālantropoloģisks skatījums un sociālpsihologa viedoklis par to kā vide ietekmē cilvēku ieradumus un sociālo normu izmaiņas. Turpinājumā klātesošajiem būs iespēja piedalīties dizaina procesā, saskatīt iespējas uzlabot komunikāciju par epidemioloģiski drošu ārtelpu, radīt priekšlikumus, skices un prototipus tālākai attīstībai.

Ingūna Elere, H2E dizainere, LMA profesore.

Holgers Elers, H2E dizainers, LMA profesors.

Ivars Austers, LU profesors, sociālpsihologs.

Klāvs Sedlenieks, RSU asociētais profesors, sociālantropologs.